ЕтIуанэ Дунейпсо Адыгэбзэ ЩIэнIуатэм хэтхэмрэ абы и хьэщIэхэмрэ Дунейпсо Адыгэ Хасэм
ЗЭРЫЗАХУИГЪАЗЭ
Ди лъэпкъэгъу лъапIэхэ! Хэкупсэ нэсхэ! Ди къуэшхэ, ди шыпхъухэ!
Гуми псэми къабгъэдэкI фIэхъус гуапэ фыдох ЕтIуанэ Дунейпсо Адыгэбзэ ЩIэнIуатэм хэтхэмрэ абы и хьэщIэхэмрэ.
ЩIы хъурейм лъэпкъыу тетым я тхыдэр, зэрахьэ хабзэхэр, зыр адрейм къызэрыщхьэщыкI лъэпкъ нэщэнэхэр, гупсысэкIэмрэ псэукIэмрэ къозыгъащIэу щыIэр абыхэм я анэдэлъхубзэрщ. Анэдэлъхубзэр бзэ къудейкъым — ар лъэпкъым и гущIэм узэрынэсыфщ, и гупсысэхэм уазэрылъэIэсыфщ. Ауэ щыхъукIэ, дэтхэнэ лъэпкъми езым и тхыбзэ иIэжыныр, абы Iуэху иризэрихьэу щытыныр фIыгъуэшхуэщ. Зи анэдэлъхубзэр нэсу къэзымыгъэсэбэп лъэпкъым и къарур хуэмурэ щIокIри, ар IэщIохужыпэ, иужькIи нэхъ лъэпкъышхуэхэм, зи бзэр къулейхэм, ар тэмэму зыгъэлажьэхэм, яхошыпсыхьыж. Апхуэдэ шынагъуэ къащхьэщыхьэным зыщахъумэу аращ иужьрей зэманым анэдэлъхубзэр хъумэным Iэмалу щыIэр къыхуэгъэсэбэпын хуейуэ къыщIагъэувыр. Бзэр щымыIэжмэ, лъэпкъри зэрыкIуэдыжым и щапхъэхэр, ди жагъуэ зэрыхъунщи, щыIэщ.
Адыгэхэм ди блэкIари ди нобэри къэзыгъэлъагъуэу, ди тхыдэр, хабзэр, щэнхабзэр къэкIуэну щIэблэхэм яхуэзыхъумэу щыIэр ди бзэрщи, абы сыт щыгъуи гулъытэ хэха хуэщIыпхъэщ. Илъэси 150-рэ и пэкIэ тхыдэ щхьэусыгъуэкIэ дуней псом текъухьа хъуа адыгэхэм я лъэпкъ напэр — бзэр, хабзэр, щэнхабзэр — зэрафIэмыкIуэдар зыкъомкIэ я фIыгъэщ ахэр щыпсэу къэралхэм я унафэщIхэм. Къэбгъэлъагъуэмэ, Тыркум щыIэ ди лъэпкъэгъухэм хуитыныгъэ яIэ хъуащ анэдэлъхубзэр школхэм щаджыну. Адыгэбзэр хъумэнымкIэ ари зы хэкIыпIэщ, зы Iэмалщ.
ФокIадэм и 27 — 29-хэм Анкара къалэм щызэхашэ адыгэпсо щIэнIуатэр хуэгъэпсащ хамэ щIыпIэхэм щыпсэу ди лъэпкъэгъухэм, абыхэм къащIэхъуэ щIэблэм ди анэдэлъхубзэр яхуэхъумэным, абы адэкIи зегъэужьыным. КъинэмыщIауэ, ди адыгэбзэм и дахагъыр, абы и зэфIэкIыр гъэлъэгъуэным, и IэфIагъыр ныбжьыщIэхэм псэкIэ зыхегъэщIэнми мыхьэнэшхуэ щратынущ Анкара щекIуэкIыну дунейпсо щIэнIуатэм.
Апхуэдэ мурад инхэр зыгъэнэхъыщхьэ зэхуэсышхуэм лэжьыгъэ купщIафIэ иIэну дыхуохъуахъуэ. ИрефIакIуэ ди анэдэлъхубзэр, адыгэ лъэпкъ зыужьыныгъэм дапщэщи хуэлажьэу!
СЭХЪУРОКЪУЭ Хьэутий,
Дунейпсо Адыгэ Хасэм и тхьэмадэ.
Налшык къалэ, 2013 гъэ, фокIадэм и 26
